Beurtkrag regdeur die week ingestel(Argieffoto: Reint Dykema) Eskom het Sondag laatmiddag aangekondig fase 2-beurtkrag sal regdeur die week ingestel word. Dit sal egter slegs saans tussen 17:00 en 22:00 geld. “Weens ŉ aansienlike verlies aan kapasiteit, moet Eskom noodgedwonge beurtkrag saans vir die res van die week instel,” het Eskom in ŉ verklaring gesê. “Hoewel dit soms nodig kan wees om beurtkrag ook buite dié tye in te stel, sal Eskom sy bes doen om beurtkrag tot piektye in die aand te beperk, ten einde aan die verhoogde aanvraag na krag saans te kan voldoen.” Eskom het Sondagoggend beurtkrag van fase 4 na fase 2 afgeskaal, aangesien verskeie opwekkingseenhede sedert Saterdagmiddag tot die kragnetwerk gevoeg is. Dit blyk egter nie genoegsame kragopwekkingskapasiteit te voorsien vir Eskom om beurtkrag dié week af te skaf nie. Amper 15 000 MW is boonop steeds buite werking weens onbeplande onderbrekings.